Бадави МухIамадовас рикIкIунеб буго МахIмудил тIоцересел кучIдул Тажудин ЧIанкIал кучIдузда мисал босун хъварал ругилан. Гьеб пикру битIараблъун рикIкIине бегьуларо. ЦIадаса ХIамзатицаги хъвана МахIмудил вачIин ЧIанкIадасан букIанин, ай ЧIанкIа МахIмудил учитель вукIанин. Гьеб битIараб буго: МахIмудил учительзабилъун рукIанин халкъияб творчествоги, Элдарилавги, Инхоса ГIалихIажиевги, гьединго тIолабго БакъбаккIл адабиятги букIана. Амма МахIмуд цIакъ кIудияб борхалъиялде вахана. МахIмудил творчествоялъе гъваридаб ва битIараб къимат кьун буго филологиял гIелмабазул доктор, гьунар бугей гIалимчIужу Чакар Юсуповалъ. Гьелъ рикIкIунеб буго МахIмудил поэтикиял къагIидаби: параллелизмаби, дандекквеял, метафораби, сипат – суратал гьари халкъиял кучIдуздасан, гIумруялдаса росарал ругин. «МахIмудил тIоцересел асарал махсара – хочIалъул, комедиялъул къагIидаялда, кIодо – кIодо гьабун бихьизабиялъул кьучIалда гIуцIарал руго. Сатира, юмор, карикатура ва шарж хIисабалда рихьизарурал героязул образал, махсара – хIай хIисабалда гьарурал руго», - ян.